Хотел
Хотелът е общодостъпна сграда за подслон, която осигурява срещу заплащане стаи за временно пребиваване и нощуване. Някои хотели са част от хотелски вериги. С времето, елементарните условия за пребиваване, включващи стая с легло, шкаф, малка маса и умивалник, се заменя от стаи с модерно обзавеждане, включващо климатик и мултифункционални бани.

Предшественик на хотелите са хановете, а днес местата за подслон с по-непретенциозни условия ориентирани главно към студенти се наричат хостели.

Категоризация 
Хотелите подлежат на регистрация и категоризация (според броя и вида на стаите и допълнителните обекти, времетраeнето на работата и персонала). Категорията се изразява в брой звезди (от 1 до 5), които определят качеството на хотела. Например за категория 5 звезди главният вход трябва да е от 2 секции-за пътници и за багаж. Също така козирката пред вратата трябва да е с височина поне 4,5 метра над пътното платно. Необходимо е да има рампа за инвалиди, отделни входове за персонала. Хотелска стая с 1 легло трябва да е с размер най-малко 16,4 кв. метра. Трябва да има по 1 пожарогасител и план за евакуация на всеки 25 линейни метра. Спалното бельо и кърпите се изисква да се сменят всеки ден. Има определени изисквания и за услугите, който предлага хотелът и за квалификацията на персонала.

Допълнително хотелите могат да се класифицират като:
 Градски хотели
 Бизнес хотели
 Сезонни хотели
 Спа хотели
 Семейни хотели
 Апарт хотели
 Бюджетни хотели

Дизайн хотелите и Бутиковите хотели все още не присъстват като отделен тип в българското законодателство за категоризация на средствата за настаняване, но са много популярни сред хората, които пътуват често.

Видове настанявания и стаи 
Видовете настанявания се класифицират според включените услуги: 
 OB (Only Bed), BO (Bed Only) – само легло в стая, нощувка без включена храна.
 RO (Room Only) – само хотелска стая, нощувка без включена храна.
 BB (Bed & Breakfast) означава нощувка и закуска.
 HB (Half Board) – полупансион: нощувка + закуска + вечеря.
 HB+ (Half Board) – полупансион (нощувка, закуска и вечеря), който обикновено включва безалкохолни напитки и лек алкохол (бира и вино) местно производство на обяд и вечеря. 
 FB (Full Board) – пълен пансион: нощувка + закуска + обяд + вечеря.
 FB+ (Full Board) – разширен пълен пансион или AIL (All Inclusive Light) – леко всичко включено: нощувка, закуска, обяд и вечеря. Обикновено включва безалкохолни напитки и лек алкохол (бира и вино) местно производство към някои или всички хранения в хотела. Детайлите се определят индивидуално от различните хотелиери.
 All (All Inclusive) – всичко включено в цената: пълен пансион с неограничена храна, следобедна закуска (дребни сладки и сладолед), алкохолни и безалкохолни напитки местно производство, такси, басейн с чадър и шезлонг, безжичен интернет /Wi-Fi/, безплатно настаняване на едно или две деца до различна възраст, детски кът, развлекателни програми (може да включва и паркинг, забавления на място в хотела, като безмоторни водни спортове, водна пързалка, детска занималня и гледачка (на заявка), румсервиз, фитнес, сауна, парна баня, бакшиши). Минерална вода в стаята, снаксове, тоалетни принадлежности и мини-бар са почти винаги включени без допълнително заплащане.  Разликата между Ол Инклузив и Ол Инклузив Лайт е в това, че при лекия вариант Light напитките обикновено се предлагат само по време на изхранванията, а при стандартния All Inclusive са на разположение целодневно, според условията на всеки хотел.
 UAI  (Ultra All Inclusive) – ултра всичко включено. Този тип е идентичен на горепосоченият All Inclusive, но разликата обикновено се състои в това, че в пакета напитки, които се предлагат, е включен и вносен алкохол, а не само местно производство. Може да включва чадър и шезлонг на морския бряг.
 Max all inc – максимално всичко включено, с включени вносни напитки и допълнителни услуги. 
 Nigh class all inc – висок клас Ол инклузив, храна категория лукс. 
 Еx all inc – разширен Ол инклузив. 
 El all inc – елегантен Ол инклузив. 
 VIP all inc – вип Ол инклузив. 
 Super all inc – супер класа Ол инклузив. 
 De luxe all inc – разширен лукс Ол инклузив. 

Видовете стаи в туризма се означават според изгледа им: 
 SV (Sea View) – стая с изглед към морето;
 SSV (Side Sea View) – стая с частичен изглед към морето;
 MV (Mountain View) – стая с изглед към планината;
 GV (Garden View) – стая с изглед към градината;
 PV (Pool View) – стая с изглед към басейн.

Вижте също 
 Мотел

Източници